
Tema 1. ELS ÉSSERS VIUS
1. Els éssers vius

2. Nivells d’organització

3. La cèl·lula

4. Les funcions vitals

1. ELS ÉSSERS VIUS

La matèria és la substància que forma tots els cossos de l’Univers. Tenim dos tipus de matèria:

• Matèria inorgànica: la que constitueixen els minerals i les roques; la matèria inert.

• Matèria orgànica: la produïda pels éssers vius. És o ha estat part de la matèria viva.

Tots els éssers vius de la Terra comparteixen dues grans característiques:

• estan formats per cèl·lules (per una o per més d’una).

• realitzen les tres funcions vitals: nutrició, relació i reproducció.

Els virus són acel·lulars (no estan formats per cèl·lules) i, per tant, es troben al límit entre la matèria viva i la inert.

2. NIVELLS D’ORGANITZACIÓ

Una de les característiques més importants dels éssers vius és que la matèria que els compon, tant la viva com la inert, està organitzada en diferents nivells. Com més nivells té un ésser viu, més alta és la seva complexitat.

De menor a major nivell podem distingir:

1) Nivell subatòmic: el nivell més petit de tots, està format per partícules molt i molt petites que es troben a l’interior dels àtoms.
2) Nivell atòmic: els àtoms formen tota la matèria viva i inert. Els àtoms més abundants en la matèria viva són el carboni, l’hidrogen, l’oxigen i el nitrogen (CHON, segons les seves inicials). L’àtom fonamental és el carboni. A més d’aquests quatre àtoms, els éssers vius necessiten minerals com el clor, el sodi i el magnesi per viure.

3) Nivell molecular: les molècules són el resultat de la unió entre dos o més àtoms. Trobem molècules tant en la matèria viva com en la inert. Les molècules de la vida s’anomenen biomolècules. Les més importants són:

- Biomolècules inorgàniques: 
· aigua: la més abundant en els éssers vius, un 70% de mitjana

· sals minerals
- Biomolècules orgàniques:

· els glúcids: també anomenats sucres i hidrats de carboni. Tenen funció energètica i estructural. Formen part de l’estructura dels vegetals. Exemples: sucre, midó, cel·lulosa. Es troben a les verdures, l’arròs, els cereals, el pa...

· els lípids o greixos: tenen funció energètica i estructural, es troben a la membrana cel·lular. Exemple: colesterol. Es troben a l’oli, la mantega, els fruits secs...

· les proteïnes: formen part de les nostres estructures. Es troben a la carn, el peix, els ous...

· els àcids nucleics: l’ADN i l’ARN estan relacionats amb la informació genètica

4) Nivell cel·lular: la cèl·lula és la unitat bàsica de la vida. Es considera la unitat estructural i funcional dels éssers vius.
5) Nivell pluricel·lular: molts éssers vius, com els animals i les plantes, s’organitzen per formar estructures cada cop més complexes:

• Teixits: formats per cèl·lules molt semblants entre elles, especialitzades en la mateixa funció. Exemples: teixit cardíac, teixit ossi i teixit nerviós.
• Òrgans: formats de diferents teixits que formen unitats estructurals i funcionals. Exemples: el cor, els pulmons, el fetge, els ronyons...
• Sistemes i aparells: són un conjunt d’òrgans que duen a terme una funció determinada. Exemples: sistema nerviós, aparell respiratori, aparell circulatori...
6) Nivell de població: conjunt d’individus d’una mateixa espècie que viuen al mateix lloc en un moment determinat.
7) Nivell d’ecosistema: conjunt de poblacions diferents que estableixen relacions entre elles en un mateix territori. El total de tots els ecosistemes de la Terra conforma la biosfera, el nivell d’organització més alt dels éssers vius.
3. LA CÈL·LULA

La cèl·lula és la unitat mínima de la matèria viva i realitza les tres funcions vitals:

nutrició, relació i reproducció. La forma i la mida de les cèl·lules és molt variada. Poden ser estrellades, rodones, filamentoses, grans o molt petites.

En el segle XIX es va desenvolupar la Teoria Cel·lular:

• Tots els éssers vius estan formats per cèl·lules.

• La cèl·lula és la unitat anatòmica dels éssers vius: en defineix la forma.

• La cèl·lula és la unitat fisiològica dels éssers vius: en defineix la funció.

• La cèl·lula és la unitat genètica dels éssers vius: en defineix la reproducció.

Els organismes unicel·lulars són organismes formats únicament per una cèl·lula que

realitza totes les funcions vitals. En són exemples els bacteris o els protozous.

Els organismes pluricel·lulars estan formats per més d’una cèl·lula, i cadascuna pot

estar especialitzada en una de les funcions. 

Les cèl·lules poden classificar-se en:

- Cèl·lules procariotes: No tenen nucli, el DNA està lliure pel citoplasma. Els bacteris en són exemples.

- Cèl·lules eucariotes: el DNA es troba dins del nucli. Les algues, els protozous, els fongs, les plantes i els animals estan formats per cèl·lules eucariotes.
3.1 LA CÈL·LULA EUCARIOTA

Les cèl·lules eucariotes poden tenir característiques diferents segons siguin vegetals o animals, però comparteixen moltes estructures i orgànuls, que són els òrgans de les cèl·lules.

• Membrana citoplasmàtica: envolta la cèl·lula, la protegeix, li dóna forma i li permet intercanviar substàncies amb l’exterior. 

• Citoplasma: és el medi intern de la cèl·lula, l’omple i li dóna volum. Està formada bàsicament per aigua. És on es troben immersos els orgànuls.

• Citoesquelet: està compost per una sèrie de filaments molt petits que donen forma a la cèl·lula.
• Nucli: protegeix l’ADN, que és la informació hereditària de la cèl·lula, i ajuda a regular les funcions cel·lulars. Presenta una membrana nuclear.
• Ribosomes: intervenen en la formació de proteïnes.
• Reticle endoplasmàtic: format per una mena de sacs, està al costat del nucli.
• Mitocondris: és on s’obté l’energia, a través de la respiració cel·lular.
• Aparell de Golgi: conjunt de sacs que completen la formació de proteïnes.
• Lisosomes: intervenen en la digestió dels compostos que entren a la cèl·lula.
• Centrosomes: ajuden en la divisió cel·lular
Les cèl·lules animals són cèl·lules eucariotes que contenen tots els orgànuls anteriorment explicats. Els animals, els protozous i els fongs estan formats per cèl·lules animals. Per tant, tot i el seu nom, aquestes no són exclusives dels animals.

Les cèl·lules vegetals formen, bàsicament, les algues i les plantes. Presenten tots els orgànuls de les cèl·lules animals, però també en presenten uns altres:

• Paret cel·lular: és una estructura rígida que recobreix la membrana plasmàtica i els dóna resistència i protecció. Està formada, bàsicament, per cel·lulosa.

• Cloroplasts: són els encarregats de realitzar la fotosíntesi.

• Vacuoles: emmagatzemen substàncies. També n’hi ha a les cèl·lules vegetals, però són molt més petites.

4. FUNCIONS VITALS

Tots els éssers vius, unicel·lulars o pluricel·lulars, realitzen tres funcions bàsiques: nutrició, relació i reproducció.

En els organismes unicel·lulars la cèl·lula és la unitat que realitza totes les funcions, mentre que en els pluricel·lulars, les cèl·lules s’especialitzen i es reparteixen les funcions.

4.1 Funció de nutrició

La nutrició és l’obtenció de matèria i d’energia per part dels éssers vius per tal de fabricar la pròpia matèria i realitzar totes les seves funcions vitals.

Aquesta matèria i energia només la poden treure de la matèria orgànica. D’ella extreuen molècules que seran com les totxanes per construir els seus cossos i el combustible necessari per produir energia mitjançant la respiració cel·lular, que té lloc als mitocondris. La reacció química relacionada amb la respiració cel·lular és:

Matèria orgànica + oxigen ( Matèria inorgànica (CO2+ aigua) + energia

La manera en com els éssers vius obtenen la matèria orgànica els classifica en autòtrofs i heteròtrofs.

Els autòtrofs són capaços de produir matèria orgànica a partir de matèria inorgànica, molts cops mitjançant una reacció anomenada fotosíntesi, que té lloc als cloroplasts de les cèl·lules vegetals. La reacció química de la fotosíntesi és:

Matèria inorgànica (CO2 i aigua) + llum ( Matèria orgànica + oxigen

Els heteròtrofs no són capaços de produir matèria orgànica i l’obtenen menjant-se a d’altres éssers vius.

4.2 Funció de relació

La funció de relació comprèn tots els processos relacionats amb el control de l’organisme i amb la relació que estableix amb el seu entorn, és a dir, la captació d’estímuls i l’emissió de respostes adequades.

Anomenem estímuls les variacions del medi en general, i anomenem respostes les reaccions de les cèl·lules o dels organismes davant d’aquests estímuls.

La funció de relació té com a objectiu la supervivència de l’individu en el medi on habita i la coordinació de totes les seves funcions internes.

Els estímuls poden ser tàctils (contacte), químics (substàncies químiques: aigua, nutrients...), lluminosos (llum) i acústics (so).

Les respostes més comunes són moviments, creixements, secrecions...
4.3 Funció de reproducció

La reproducció és la funció vital mitjançant la qual un organisme genera nous individus. Permet que la vida continuï existint al llarg del temps.

Es distingeixen dos tipus de reproducció: l’asexual i la sexual.

Reproducció asexual

Hi ha un sol progenitor. Els descendents són idèntics al progenitor i entre ells perquè no hi ha variació en la informació genètica.

Hi ha diferents tipus de reproducció asexual:

- bipartició: la cèl·lula es divideix en dues parts iguals

- gemmació: es forma una gemma que s’acaba separant i formant un nou individu

- esporulació: es formen moltes cèl·lules filles a partir d’una cèl·lula mare

- fragmentació: és la separació d’un tros d’individu, que dóna lloc a un nou individu.

És un procés relativament senzill, que pot produir molts individus en poc temps, però com que són sempre idèntics, triguen més a adaptar-se als canvis del medi.

Reproducció sexual

En aquest tipus de reproducció intervenen dues cèl·lules, anomenades gàmetes, que

es fusionen per formar un nou individu. En el cas dels animals, els gàmetes masculins s’anomenen espermatozoides i els femenins, òvuls.

El procés d’unió dels dos gàmetes s’anomena fecundació i la cèl·lula resultant de la unió, zigot. És a partir del zigot que es formarà i desenvoluparà el nou organisme.

Els individus tarden més a reproduir-se i hi inverteixen més energia, però hi ha una variabilitat genètica que fa que els individus es puguin adaptar millor al medi on viuen.

